CELEX: C2005/082/78
Language: el
Date: 2005-04-02 00:00:00
Title: Υπόθεση T-87/05: Προσφυγή της EDP-Energias de Portugal S.A. κατά της Επιτροπής των Ευρωπαϊκών Κοινοτήτων, που ασκήθηκε στις 25 Φεβρουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/44
            
         Προσφυγή της EDP-Energias de Portugal S.A. κατά της Επιτροπής των Ευρωπαϊκών Κοινοτήτων, που ασκήθηκε στις 25 Φεβρουαρίου 2005
   (Υπόθεση T-87/05)
   (2005/C 82/78)
   Γλώσσα διαδικασίας: η αγγλική
   Η EDP-Energias de Portugal, με έδρα τη Λισαβόνα (Πορτογαλία), εκπροσωπούμενη από τους C. Botelho Moniz, R. García-Gallardo, A. Weitbrecht και J. Ruiz Calzado, δικηγόρους, άσκησε ενώπιον του Πρωτοδικείου των Ευρωπαϊκών Κοινοτήτων στις 25 Φεβρουαρίου 2005 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 9ης Δεκεμβρίου 2004 στην υπόθεση υπ' αριθμ. COMP/M.3440 EDP/GNI/GDP, με την οποία κηρύχθηκε ασυμβίβαστη προς την κοινή αγορά η συγκέντρωση με την οποία η Energias de Portugal SA και η ENI Portugal Investment S.p.A. απέκτησαν από κοινού τον έλεγχο της Gás de Portugal SGPS S.A.·
            
         
               —
            
            
               να καταδικάσει την Επιτροπή στα δικαστικά έξοδα, συμπεριλαμβανομένων των εξόδων της προσφεύγουσας.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση, η Επιτροπή κήρυξε ασυμβίβαστη προς την κοινή αγορά τη συγκέντρωση με την οποία η προσφεύγουσα και η ENI Portugal Investment S.p.A. απέκτησαν από κοινού τον έλεγχο της Gás de Portugal SGPS S.A., εταιρίας της οποίας οι δραστηριότητες στον τομέα του φυσικού αερίου καλύπτουν όλα τα επίπεδα της αλυσίδας του εφοδιασμού και της διανομής στην Πορτογαλία.
   Προς στήριξη της προσφυγής της, η προσφεύγουσα προβάλλει, κατ' αρχάς, ότι, κατά τη διεξαγωγή της διαδικασίας που οδήγησε στην έκδοση της προσβαλλομένης αποφάσεως, η Επιτροπή, μη χορηγώντας στην προσφεύγουσα επαρκή πρόσβαση ως προς την έκβαση του ελέγχου αγοράς των προτεινόμενων από τους συμμετέχοντες στη συγκέντρωση δεσμεύσεων και παραλείποντας να προβεί, κατά την αξιολόγηση του ελέγχου αγοράς, σε μια αμερόληπτη και επιμελή εκτίμηση των προτεινόμενων δεσμεύσεων, παραβίασε την αρχή της χρηστής διοικήσεως και υπέπεσε σε παράβαση ουσιώδους τύπου.
   Περαιτέρω, η προσφεύγουσα ισχυρίζεται ότι η Επιτροπή παρέβη, επίσης, την υποχρέωση που υπέχει από το άρθρο 253 ΕΚ να παράσχει επαρκή αιτιολογία για την απόφασή της, καθόσον στηρίχθηκε σε πληροφοριακά στοιχεία που θεωρούνται εμπιστευτικά και δεν γνωστοποιήθηκαν στην προσφεύγουσα.
   Επίσης, η προσφεύγουσα επικαλείται το γεγονός ότι η αγορά φυσικού αερίου της Πορτογαλίας χαρακτηρίζεται ως «αναδυόμενη», σύμφωνα με το άρθρο 28, παράγραφος 2, της οδηγίας 2003/55 (1), και τυγχάνει παρεκκλίσεως από την ως άνω οδηγία έως τον Απρίλιο του 2007. Η προσφεύγουσα θεωρεί ότι η Επιτροπή, εκτιμώντας τα αποτελέσματα της συγκεντρώσεως σε μια αγορά φυσικού αερίου που δεν είναι ανοικτή στον ανταγωνισμό, προσέβαλε το δικαίωμα της Πορτογαλικής Κυβερνήσεως να προβεί στην αναδιάρθρωση του τομέα του φυσικού αερίου κατά τη διάρκεια της περιόδου παρεκκλίσεως. Περαιτέρω, η προσφεύγουσα ισχυρίζεται ότι η Επιτροπή, σκοπεύοντας να εκτιμήσει τα αποτελέσματα της προτεινόμενης συγκεντρώσεως μετά τη λήξη της περιόδου παρεκκλίσεως, ορισμένα έτη αργότερα, εφάρμοσε εσφαλμένως το ουσιαστικό κριτήριο του άρθρου 2 του κανονισμού 4064/89 (2).
   Κατά την προσφεύγουσα, μια πρόσθετη παράβαση του ως άνω άρθρου καθώς και της υποχρεώσεως αιτιολογήσεως συνίσταται στην παράλειψη της Επιτροπής να εκτιμήσει αν η ενίσχυση της δεσπόζουσας θέσεως της προσφεύγουσας και της Gás de Portugal στις αγορές ηλεκτρικής ενέργειας και φυσικού αερίου θα παρεμπόδιζε σε μεγάλο βαθμό τον ανταγωνισμό.
   Τέλος, η προσφεύγουσα ισχυρίζεται ότι η Επιτροπή παρέβη το άρθρο 8, παράγραφοι 2 και 3, του κανονισμού 4064/89 με το να καταλήξει στο συμπέρασμα ότι, παρά τις δεσμεύσεις που πρότειναν οι συμμετέχοντες στη συγκέντρωση, η προτεινόμενη συγκέντρωση έπρεπε να κηρυχθεί ασυμβίβαστη με την κοινή αγορά.
   
      (1)  Οδηγία 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (ΕΕ L 176, σ. 57)
   
      (2)  Κανονισμός (ΕΟΚ) 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (ΕΕ L 257/90, σ. 13)